Talous- ja sosiaalikomitean lausunto aiheesta "Ehdotus neuvoston direktiiviksi yhteisön teillä liikennöivien hyötyajoneuvojen tarkastuksista tien varrella"

(98/C 407/20)

Neuvosto päätti 8. kesäkuuta 1998 Euroopan yhteisön perustamissopimuksen 75 artiklan 1 kohdan c ja d alakohdan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut liikenne- ja tietoliikennejaosto antoi lausuntonsa 15. heinäkuuta 1998. Esittelijä oli Michael Kubenz.

Talous- ja sosiaalikomitea hyväksyi 9. 10. syyskuuta 1998 pitämässään 357. täysistunnossa (syyskuun 9. päivän kokouksessa) seuraavan lausunnon. Äänestyksessä annettiin 111 ääntä puolesta yhden pidättyessä äänestämästä.

1. Johdanto

1.1. Direktiivillä 96/96/EY () on jo varmistettu, että raskaat hyötyajoneuvot katsastetaan vuosittain katsastusasemilla.

1.2. Asetuksen (ETY) N:o 4060/89 () jota on muutettu asetuksella (ETY) N:o 3356/91 () mukaan jäsenvaltioiden on jo nyt suoritettava syrjimättä tietyt tarkastukset, jotka liittyvät yhteisön direktiivien sekä ajoneuvojen teknisiä ja muita vaatimuksia koskevien kansainvälisten sopimusten toteuttamiseen, alueellaan eikä enää valtion rajoilla.

2. Komission ehdotus direktiiviksi

2.1. Komission lähtökohtana on, ettei vuosittainen katsastus riitä varmistamaan, että käytössä olevat hyötyajoneuvot pidetään hyväksyttävässä kunnossa läpi vuoden.

2.2. Ehdotuksessa velvoitetaan jäsenvaltiot täydentämään vuosittaista katsastusta tarkastamalla vuosittain edustava otos niiden teillä liikennöivästä raskaasta hyötyajoneuvokannasta.

2.3. Tarkastukset voidaan tehdä tiellä, satamassa tai muussa ajoneuvojen pysäköintiin käytetyssä paikassa tai etenkin julkisen liikenteen ajoneuvojen osalta liikennöitsijän tiloissa.

2.4. Ehdotetussa direktiivissä ehdotetaan kolmiportaista menetelmää tien varrella tehtäviin tarkastuksiin:

1) Koulutettu ajoneuvotarkastaja tarkastaa ohiajavan ajoneuvon kunnon silmämääräisesti.

2) Pysäköity ajoneuvo tarkastetaan pintapuolisesti tien varrella, ja samalla tarkastetaan ajoneuvon kuntoa koskevat asiakirjat (todistus pakollisesta katsastuksesta).

3) Ajoneuvo tarkastetaan tien varrella, jolloin selvitetään, onko ajoneuvon kunnossa ilmeisiä puutteita, kuten pakokaasun liiallinen sameus, sileät tai vaurioituneet renkaat, epäkuntoiset valot tai merkinantolaitteet, viallinen nopeudenrajoitin ja mahdollisesti jarrujen riittämätön teho.

2.5. Jos tarkastuksessa havaitaan, ettei ajoneuvo vastaa asetettuja vaatimuksia, ja sen pelätään muodostavan vakavan vaaran matkustajilleen ja muille tienkäyttäjille, on ajoneuvo määrättävä välittömään ajokieltoon yleisillä teillä.

3. Yleistä

3.1. Talous- ja sosiaalikomitea on jo useaan otteeseen korostanut aiemmissa lausunnoissaan liikenneturvallisuuden ja ympäristönsuojelun merkitystä.

3.2. Talous- ja sosiaalikomitea on sitä mieltä, että käsillä oleva direktiiviehdotus voi palvella tätä tavoitetta vain nykyistä käytännönläheisemmässä muodossa. Komitea muistuttaa kuitenkin, että jäsenvaltiot voivat jo nyt vaikuttaa ajoneuvojen huoltoon ja ajokuntoon muilla toimilla, esim. raskaiden hyötyajoneuvojen ylimääräisillä katsastuksilla riippuen ajoneuvon iästä ja siten myös oletetusta kulumisesta.

4. Erityistä

4.1. 3 artikla

4.1.1. Talous- ja sosiaalikomitea on sitä mieltä, että kolmannessa vaiheessa vaadittu liitteen II mukainen tarkastus on tien varrella toteutettuna teknisesti ja ajallisesti hyvin suuritöinen.

Talous- ja sosiaalikomitea ehdottaa seuraavaa porrastettua menettelyä, jotta tarkastukset olisivat mahdollisimman tehokkaita ja yksinkertaisia suorittaa:

"3 artikla

Tien varrella tehtävät tarkastukset perustuvat kolmivaiheiseen porrastettuun menetelmään:

1) Ensimmäisessä vaiheessa koulutettu ajoneuvontarkastaja tarkastaa liikkeellä olevan ajoneuvon yleiskunnon silmämääräisesti valiten tarkastettavat ajoneuvot summittaisesti.

2) Jos silmämääräisen tarkastuksen perusteella epäillään, ettei hyötyajoneuvoa ole huollettu riittävän hyvin, pysäköity ajoneuvo tarkastetaan kuulo- ja silmämääräisesti kiinnittäen huomiota pakojärjestelmään ja pakoputkiston äänenvaimentimeen, polttoainejärjestelmään, jarrujärjestelmään, renkaisiin, valaisimiin ja peileihin, kuormankiinnikkeisiin, muihin tarpeellisiin lisävarusteisiin sekä ajoneuvon kuntoa koskeviin asiakirjoihin. Niihin kuuluu ennen kaikkea todistus hyötyajoneuvon pakollisesta katsastuksesta direktiivin 96/96/EY 2 artiklan mukaan tai mainitun direktiivin 3 artiklan 1 kohdan mukaan todistus siitä, että hyötyajoneuvo on äskettäin tarkastettu tien varrella. Jos esitetyt asiakirjat eivät riittävän hyvin todista hyötyajoneuvon olevan hyvässä kunnossa tai jos tarkastaja edelleen epäilee, ettei hyötyajoneuvon kunto ole asianmukainen, siirrytään tarkastuksen kolmanteen vaiheeseen.

3) Jos kuulo- ja silmämääräisessä tarkastuksessa todettuja puutteita ei voi korjata välittömästi, ajoneuvo on direktiivin 96/96/EY mukaan toimitettava korjauksen jälkeen [...] päivän kuluessa katsastusasemalle, jossa sille annetaan todistus puutteiden korjaamisesta."

4.2. 5 artikla

4.2.1. Liitteessä I kuvattu tarkistusluettelo on liian laaja, ja etenkin ajoneuvon kuljettajaa, lähettäjää ja vastaanottajaa koskevat tiedot voitaisiin poistaa. Liitteessä olisi kuitenkin mainittava kuulo- ja silmämääräiseen tarkastukseen kuuluvan seuraavat kohdat:

"13. Ilmenneet viat:

direktiivin 96/96/EY mukaisen todistuksen puuttuminen

pakokaasujen sameutta/pakokaasupäästöjä koskevan todistuksen puuttuminen

poikkeavuudet:

pakojärjestelmä ja pakoputkiston äänenvaimennin

polttoainejärjestelmä

jarrujärjestelmä

renkaat

valaisimet ja peilit

kuormankiinnikkeet

lisävarusteet."

Tarkastuksen tulos on luokiteltu liian yksityiskohtaisesti. Tulokset olisi rajoitettava seuraaviin kohtiin:

"16. Tarkastuksen tulos

hyväksytään

ei hyväksytä

välitön ajokielto."

4.2.2. Hyötyajoneuvot, jotka todistettavasti huolletaan lyhyin väliajoin ja katsastetaan säännöllisesti vapaaehtoisesti tai jäsenvaltioiden säännösten perusteella, olisi vapautettava tien varrella tehtävästä ylimääräisestä tarkastuksesta.

4.2.3. 5 artiklan 2 kohta voidaan poistaa, koska asiasta on nyt säädetty 3 artiklan 3 kohdassa.

4.3. Liite II

Liite II olisi poistettava.

5. Yhteenveto ja päätelmät

5.1. Direktiiviehdotuksella parannetaan raskaiden hyötyajoneuvojen liikenneturvallisuutta ja ympäristöystävällisyyttä, mikäli pystytään takaamaan, että direktiiviä sovelletaan syrjimättä kaikkiin hyötyajoneuvoihin.

Bryssel 9. syyskuuta 1998.

Talous- ja sosiaalikomitean puheenjohtaja

Tom JENKINS

() EYVL L 46, 17.2.1997, s. 1. (Talous- ja sosiaalikomitean lausunto, EYVL C 34, 12.2.1996, s. 24).

() EYVL L 390, 30.12.1989, s. 18. (Talous- ja sosiaalikomitean lausunto EYVL C 194, 31.7.1989, s. 24).

() EYVL L 318, 20.11.1991, s. 1. (Talous- ja sosiaalikomitean lausunto EYVL C 269, 14.10.1991, s. 34).

LIITE talous- ja sosiaalikomitean lausuntoon

>VIITTAUS KAAVIOON>